Groot dwelmvonds in stil Pta-buurtSommige van die dwelms waarop die polisie beslag gelê het. (Foto: SA Polisie) Die polisie het in ŉ intelligensiegedrewe operasie beslag gelê op ŉ groot dwelmvonds in Wingate Park, ŉ stil woonbuurt in die ooste van Pretoria. Kapt. Ndivhuwo Mulamu, woordvoerder van die Valke, sê die hof het ŉ soek-en-beslagleggingslasbrief toegestaan, waarna die eenheid vandeesweek op die eiendom toegeslaan het. Hulle het beslag gelê op metamfetamien-kristalle, beter bekend as tik, asook heroïen met ŉ geskatte waarde van meer as R1,5 miljoen. Volgens Mulamu het die Valke ook beslag gelê op meer as R10 000 se kontant. Die vermeende dwelmhandelaar, ŉ 52-jarige man, is in hegtenis geneem en staan tereg op ŉ aanklag van die onwettige handel en besit van dwelms. Hy verskyn na verwagting Maandag in die Pretoriase landdroshof. Die ondersoek duur voort.